ขับรถเข้ามาในซอยโรงพยาบาลสมิติเวช (สุขุมวิท 49) เลย Fuji UFM Supermarket ฝั่งซ้ายมือมาหน่อย ก็จะเห็น Community Mall ขนาดไม่ใหญ่ไม่โตตั้งอยู่บนฝั่งเดียวกันชื่อ Terrace 49 เลี้ยวรถเข้ามาจอดใต้อาคาร เดินผ่านหน้าร้านกาแฟ Starbucks ไต่บันไดขึ้นมาหนึ่งชั้นก็จะเจอร้านอาหาร La Bottega ตั้งประจันหน้าอยู่ นับว่าร้านนี้ก็มีขนาดกว้างขวางอยู่ เพราะมีทั้งพื้นที่ภายในร้านและนอกร้านแบบ Outdoor สิริรวมแล้วน่าจะจุคนได้ไม่ต่ำกว่า 50 ที่นั่ง

เมื่ออาทิตย์ที่ผ่านมาได้แวะมาชิม เพิ่งจะมีโอกาสได้มาเขียนรีวิว พร้อมอัพภาพยั่วน้ำลาย ไม่พูดพร่ำทำเพลงมาเร่ิมสั่งอาหารกันเลย
- Baby Spinach Salad topped with Italian Sausage and Orange Dressing (สลัดผักโขมทานกับไส้กรอกอิตาเลียนราดน้ำซอสส้ม) Highly recommended อร่อยมาก ปกติเขาเสิร์ฟกับ parma ham แต่ผมขอดัดแปลงเล็กน้อย
- Portobello Mushroom Salad with baby Spinach, mint and honey dressing (สลัดเห็ดใส่ผักโขมราดซอสมินต์และน้ำผึ้ง) จานนี้เฉยๆ นะ
- Spaghetti Vongole (สปาเก็ตตี้หอยลาย) Signature menu ของร้าน หน้าตาดี รสชาติพอรับได้
- Homemade Basil Spaghetti with Blue crab meat in lobster bisque sauce (สปาเก็ตตี้โหระพาโรยด้วยเนื้อปูราดด้วยซอสล็อบเสตอร์) สปาเก็ตตี้รสชาติข้าวผัดปู ไม่ขอแนะนำ 
- Ravioli Pumpkin with seafood in white wine sauce (เกี๊ยวอิตาเลียนทำมาจากฟักทองทานกับอาหารทะเลราดด้วยซอสไวน์ขาว) เป็นเมนูเส้นที่แนะนำเพราะรสชาติซอสซีฟู้ดนี่ใช้ได้เลย
- Paccheri with saute italian sausage tomato sauce and fennel seeds (เส้นเพนเน่ยักษ์กับไส้กรอกอิตาเลียนสับราดซอสมะเขือ) ไส้กรอกอิตาเลียนเอามาผัดแห้งพริกกระเทียมจะอร่อยกว่านี้ครับ เมนูนี้ไม่ขอแนะนำ
- Sea Bass foil cooked with white wine herbs (ปลากะพงกับซอสไวน์ขาว) เป็น Main Course ที่ราคาไม่เบาเลย 890 บาท อร่อยปานกลาง รสชาติไม่ค่อยจัดจ้านเท่าไหร่
- Mussel Cooked in White Wine Sauce (หอยแมลงภู่ในซอสไวน์ขาว) ตั้งแต่ทานมาจานนี้ดูจะน่าผิดหวังเป็นที่สุด ประการแรกคือหอยมันเล็กมาก หอยไทยบ้านเรายังใหญ่กว่านี้เลย ไม่ต้องเทียบกับหอยนิวซีแลนด์ ประการที่สองบางชิ้นแอบติดกลิ่นคาวมา โชคดีที่ไม่ท้องเสีย ประการที่สามรสชาติมันไม่ได้เรื่อง น้ำลวกหอยคงปนอยู่กับไวน์ขาวมากไป เลยทำให้รสชาติของสมุนไพรและเครื่องปรุงรสไม่ค่อยซึมเข้าไปในตัวหอย 


ในบรรดาเมนูเส้นที่สั่งไป 4 ชนิด ผมชอบรสชาติของ Pumpkin Ravioli ที่สุด อาจเป็นเพราะมันเป็น Seafood Sauce ที่ถูกปากคนไทย ไม่หวานหรือไม่เค็มจัด แต่ถ้าพูดถึง Presentation Style ก็ต้อง Spaghetti Vongole สปาเก็ตตี้หอยลายที่จัดเรียงออกมาได้ดูน่าทานมากๆ จานที่ค่อนข้างผิดหวังคือ Basil Spaghetti with Blue Crab Meat แม้เส้นจะลวกได้กำลังดีแต่พอมาทานกับเนื้อปูที่ค่อนข้างมีกลิ่นคาว มันให้บรรยากาศเหมือนกินข้าวผัดปูยังไงไม่รู้ (อันนี้ความรู้สึกส่วนตัวล้วนๆ เลยคิดว่ามันไม่น่าจะเข้ากันเท่าไหร่) ส่วนอีกจานที่เป็นเส้น Penne ยักษ์ จะดีกว่านี้ถ้าเอา Italian Sausage มาผัดแห้ง เพราะเวลาถูกสับผสมเข้าไปในซอสมะเขือมันทำให้ไม่สามารถแยกกลิ่นและรสออกจากกันได้ สรุปว่าเสียดายรสดั้งเดิมของมันจริงๆ โดยรวมสำหรับเมนูเส้น ผมให้คะแนนคุณภาพเส้น 9 เต็ม 10 เส้น Homemade ของร้านนี้เขาทำออกมาได้ดี ไม่ว่าจะเป็นเส้นอะไรก็ตาม ส่วนการรังสรรค์เมนูผมให้แค่ 8 เพราะมีบางจานดูส่วนผสมไม่ค่อยเข้ากันเท่าไหร่ ด้านรสชาติผมให้ 7 เพราะทุกจานติดเค็มไปเยอะ เข้าใจว่าเชฟคงมือหนักโรยเกลือลงไปในทุกสิ่งอย่างอัน One Pinch of Salt (หนึ่งหยิบมือของเชฟคงจะเท่าหนึ่งอุ้งมือของเราเป็นแน่)

หลังจากลองกินไปแล้วหลายเมนู ต้องยอมรับว่าเส้นสปาเก็ตตี้โฮมเมดเจ้านี้อร่อยใช้ได้ ติดตรงที่วิธีปรุงรสน้ำซอสยังไม่ค่อยถูกใจ และเกือบทุกเมนูที่สั่งไปในวันนั้นมันจะติดเค็มเกลือไปซะทุกอย่าง แม้หน้าตาจะดูดีมีชาติสกุล แต่รสชาติยังต้องปรับปรุงอีกพอสมควร สงสัยวันนี้ Chef Luca Appino จะไม่ได้ลงมาคุมเอง

ตั้งใจจะปิดท้ายทานของหวานที่ร้านอื่นเพราะชักเริ่มไม่แน่ใจว่าผลลัพธ์จะออกมาเป็นอย่างไร กับเกลือที่ยังคงรักษาความเค็มในเมนูคาว ไหนๆ ก็ไหนๆ ให้มันรู้ดำรู้แดงกันไปเลย เลยสั่งของหวานไป 2 จานคือ Profiterole with Pistacchio Cream & Chocolate Covering (340 บาท) กับ Panna Cotta with wild berry sauce (220 บาท) ผลลัพธ์ออกมาว่าไม่ผ่านทั้งคู่ จานแรกเหมือนทานเอแคลร์ราดคัสตาร์ดซอส ส่วนอีกจานเหมือนทานโยเกิร์ตราดด้วยบลูเบอร์รี่ สิริรวมแล้วมื้อนี้สั่งไปร่วม 11 จานอีกไม่กี่พันบาทราคาก็จะเฉียดหมื่น หน้ามืดเลยครับผม ครั้งต่อไปจำไว้อย่าวู่วาม ถ้าวันไหนรู้สึกหิวโหย ควรไปทานบุฟเฟต์โรงแรมจะดีกว่าครับ

หลังจากที่ได้ทานอาหารคาวหวานมาอย่างหนักกับร้านที่ขึ้นชื่อว่าอร่อยที่สุด ณ เวลานี้ ผมต้องขอแย้งว่าไม่เห็นด้วยเท่าไหร่นัก คือแบบว่าเราพกความคาดหวังมาเต็มเปี่ยมว่าจะได้ชิมอาหารที่ต้องชูนิ้วโป้ง 2 ข้างให้ แต่โชคไม่เข้าข้าง วันนี้เชฟไม่สามารถซื้อใจผมได้ เกือบจะได้เก็บร้านนี้เป็น One of The Best Italian Restaurants in BKK แล้ว แต่ขอ Pending ชื่อไว้ก่อนจนกว่าจะได้กลับมาแก้ตัวใหม่อีกครั้ง ในคืนวันที่พระจันทร์เป็นใจ แต่ถ้าใครผ่านไปผ่านมาแถวนี้จะลองท้าพิสูจน์ดูก็ได้ วันนั้นโชคอาจเข้าข้างคุณมากกว่าผม